
A külföldi működőtőke beruházás (FDI) elemzése az Európai Unióban

A külföldi működőtőke beruházás (FDI), egy külföldi vállalatba történő befektetést vagy egy újnak létrehozását jelöli, melynek a megszerzett részesedésének köszönhetően, a befektető befolyásolni tudja működését. Ezeknek az üzleti döntéseknek hátterében főleg a piacfejlesztés, vagy az új vevők és erőforrások elérése állnak. Több kutatás is kimutatta, hogy az FDI serkenti a fogadó ország gazdasági növekedését, mely technológiatranszfer csatornaként funkcionál az országok között, új munkahelyeket teremtve a lakosság számára, kiépítve hosszú távú kapcsolatokat a nemzetek között és elmélyítve a nemzetközi kereskedelem egy további szintjét.
Dolgozatomban megvizsgálom az Európai Unióban az elmúlt 20 évben a tagországok tőkebeáramlását ugyanakkor keresem arra is a választ, hogy milyen összefüggés áll fenn az FDI és a különböző gazdasági, információtechnológiai mutatók, mint a humán fejlettségi index, internet penetráció, illetve GDP között. A kapcsolatok erősségét többváltozós regressziós vizsgálattal tesztelem.



